
Maendeleo mbalimbali ya vifaa tofauti vya teknolojia, EASA walipewa pendekezo la kuboresha ofisi zao. Kusudi waje kuendana na teknolojia iliyopo. Wakitakiwa kuagiza vifaa nchi zilizoendelea, vitakavyosaidia ufanisi wa kasi baina ya majasusi na makachero.

Unaambiwa uishi kuendana na husika zilivyo. Ndiyo EASA ambayo kwa kirefu ni East Africa Security Agency. Walipopokea kwa mikono miwili, wakafanya uboreshaji ofisi zao, watumishi wote wakapewa vifaa vipya na vya kisasa. Vilivyosaidia kweli ufanyaji kazi, ufanisi nao uliongezeka maradufu.

Kuvipata hivyo walimtumia msambazaji mpya, ikiwa ni kampuni kubwa na mpya Tanzania. Iliyoshika kila aina ya mnyororo wa usambazaji kuanzia viwandani hadi sehemu zingine. Wao ndiyo walileta vyote vikatumika, vilivyofurahiwa na watumishi mbalimbali. Isipokuwa wachache ambao hawakupendelea na wala hawakutumia.

Baadaye wanatakiwa kumshika mhalifu wa kimataifa. Ila napo mpango unakuja kufeli baadaye. Baada ya kutokea ajali mbaya ya ndege, iliyosemekana kuondoka na maisha ya mtu yule. Ikawa ni fedheha kubwa baada ya kubainika ni uzembe uliyotokana na usaliti.

Janga linakuja kuwa kubwa baada ya kiongozi wa Dar es salaam, aliyepewa jukumu la kusimamia kupewa lawama. Namna ya aliondolewa nafasi yake, yeye na msaidizi wake. Kamati ikaingiza watu wengine huko kushika nafasi hizo.

Hapo ndiyo ilijulikana shirika lilivamiwa, kulikuwepo mapandikizi ndani yake. kumbe kila kilichofanyika kilivujishwa upesi kwenda kwa watu wengine, ambao si sehemu yao wala hawakutakiwa kufahamika.

Msaliti kushika ofisi akaanza harakati kwa kuwawinda wazembe. Akitumia kila aina kisingizo awaangamize. Muda ambao washirika wake wamefanya hila viongozi wa juu wakakwama Ulaya. Kutokana na mipaka kufungwa na mpaka warudi basi uharibifu mkubwa utakuwa umefanyika.

Kumbe kiongozi wa tawi lile kabla hajasimamishwa, alikabidhi jukumu la uchunguzi wa suala hilo. Alipewa kijana wa kuaminika tena nje ya ofisi, na hakuna aliyejua kama kuna jasusi mkubwa aliyefanya uchunguzi.

Siku ya harusi, ndiyo ikaja kuwa mbivu na mbichi. Mhusika mkuu wa mtandao na aliyetakiwa kukamatwa, ikaja kuwa arobaini yake. siku ambayo alitamani sana kushuhudia furaha ya kijana aliyempigania.

Msimu wa kipupwe, kulipotawaliwa na upepo sambamba na baridi. Kiasi kwamba wale ambao wana  matatizo ya kiafya, hukimbilia kuvaa masweta mazito sehemu za joto. Kule ukanda wenye baridi kali, wote wakikimbilia makoti. Kwani hali si rafiki na miili yao kiasi kwamba inawafanya wapauke hasa, wengine wakiambulia magonjwa tofauti.

Lau kama ungelienda mikoa ya Iringa na Njombe nyakati hizo, ndiyo ungeonekana hakuna mwenye afya imara wala mgogoro. Kila mmoja yupo ndani ya koti kutokana na hali ya hewa kuwa nzito. Sehemu zingine kukiwa na barafu kabisa, hasa maeneo ya Makete. Ukungu nao hauishi kuwaandama kama vile una uhasama nao. Asubuhi utatanda kiasi kwamba kuonana mbele inakuwa ni shida, mpaka watu hufikia kutumia taa wakiwa barabarani.

Ukija miji ya joto, hasa ile ya ukanda wa pwani. Hali huwa ni tofauti, wapo wenye kuimudu na wengine kutoweza. Hasa Dar es salaam kunaposifika kwa joto kali, kiasi kwamba msimu wa kiangazi mambo huwa shida mjini kutokana na msongamano mkubwa wa watu.

Mji huu wenye kubeba alama kubwa sana nchini Tanzania, majira hayo ya baridi ndiyo ambayo ilipaswa kufanyika jambo kubwa. Ndiyo ambalo halikutakiwa kujulikana na umma, wala kuwepo wanahabari wakishuhudia. Licha ya ukuu wake, lilihitajika kubaki miongoni mwa wachache kwa manufaa zaidi. Kuliko kuja kujulikana na wengi.

Majira ya kuelekea giza kuingia, muda ambao jua nalo lilishamaliza zamu yake ya kushindana na baridi. Eneo la uwanja wa ndege wa Mwalimu Nyerere, kulionekana kukiwa na shughuli nyingi kama ilivyo kawaida, wageni mbalimbali wakiingia na kutoka. kiasi kwamba watu wa kawaida walijua ni harakati zile zilizoeleka kila mara.

Hakuna aliyejua mahala hapo kulikuwa na ongezeko la watu, ambao hawakuwa sehemu ya abiria wala wafanyakazi au wapokeaji wageni. Hao walijiweka maeneo mbalimbali ya majengo ya hapo. Kila mmoja akiwa na kinasa sauti sikioni mwake, kilichomuwezesha kuwasiliana na watu wenye lengo moja.

Hao walitazama hali ilivyo uwanjani kwa umakini mkubwa sana, wengine wakikaa sehemu za mikusanyiko ya watu. Wakizuga kufanya hili na lile, ila jicho lao lote likiwa kwenye hali ya mazingira ya eneo walilopo. Ikionekana wazi usalama wa eneo hilo ulikuwa ukizingatiwa kuelekea jambo kubwa.

RUBANI ALIYEVAA MAVAZI maalum ya kazi yake, aliketi kwenye kiti huku pembeni yake kukiwa na mwanaume wa makamo aliyevaa suti nyeusi. Wote kwa pamoja wakiwa na vifaa masikioni mwao vyenye kusikiliza mawasiliano na pande nyingine.

Mikono yake ilishika kiongozeo cha ndege, akiipeleka kule ilipohitajika wakati huo akiendelea kufanya mawasiliano kwa umakini mkubwa. Ikiwa ni nyakati ambazo alitakiwa kuelekea kutua, hivyo lazima awajulishe waliyopo uwanjani. Aelekezwe atumie njia gani ya kurukia kutua.

Baada ya kupewa baraka ya kutumia barabara ya kutua iliyoitwa Royal white ikiwa ni jina la kijasusi ambalo lilipewa eneo hilo. Alipotakiwa kuishusha ndege kuelekea huko. Mahali ambapo angeweza kushuka chini na baadaye afike mahali kulipo na mwongozaji amwelekeze aelekee  upande gani.

Bila ajizi alikishusha chombo baada ya kuzunguka angani mara kadhaa akiwasiliana na watu wa chumba cha kuongoza. Ndege iliinama kidogo kuelekea mbele wakati ikizikaribia njia za kurukia kusudi ije kugusa magurudumu yake ardhini.

Wakati ikielekea chini napo Rubani alitoa mshtuko wa ghafla huku akisema, “Jesus” muda huo akijaribu kutumia  kiongozeo kupeleka kando kukwepa. Ila jambo hilo halikuwezekana na kupelekea kutokee kishindo kizito hasa. Huku sehemu ya kioo ikipasuliwa vibaya na kuja kumvaa yeye sambamba na kutokea moto wa ajabu.

UNADHANI KUNA MTU AMBAYE yupo maeneo ya jirani na uwanja wa ndege hakusikia? Kishindo kikubwa kilichotokea sambamba na kuonekana mlipuko mkubwa wa moto angani. Hasa majira yale ya jioni, mwangaza ukiwa ushaanza kupungua nguvu. Kiasi kwamba ilifanya uonekane sehemu mbalimbali za jiji hilo.

Watu waliingiwa na mshtuko mkubwa sana, wakijua ni yale ambayo yalishawahi kutokea hapo mjini kipindi cha nyuma. Yaani milipuko ya mabomu, ambayo iliwahi kuzua taharuki na hata kuondoka na maisha ya baadhi ya wananchi. Yaliyotokea kutokana na hitilafu kwenye kambi za jeshi tofauti hapohapo jijini.

Hofu ilizagaa hasa, nyoyo za wengi ambao wapo mbali na uwanja wa ndege. Zilijawa na woga, kwa kujua tayari kumeshachafuka mjini  hapo. Hadi wengine walijiandaa kukimbia kama walivyofanya kipindi cha milipuko ile. Kila mmoja alijali uhai wake linapokuja suala la kushtua kama hilo, ambalo linapelekea hadi wenye mashinikizo ya damu waathirike. Maana hatari haina mwenyewe, huhisi penginepo itakuja kufika hapo walipo.

Mpaka hapo ilipokuja kuzagaa habari kuwa ndege mbili ziligongana kwenye njia za kurukia. Moja ikiwa inaelekea kutua, huku nyingine ikipaa. Ndiyo hapo watu walituliza akili zao na kufikiria kuhusiana na athari za ajali hiyo. Likiwa ni tukio la ajabu sana kuwahi kutokea toka uwanja ule ujengwe, mpaka kufikia utumike kimataifa.

Siku zote uwanja wa ndege huwa na njia zaidi ya moja za kurukia hasa ya kimataifa kutokana na wingi wa ndege mbalimbali. Hurahisisha kwenye kutua na kupaa kwa zingine, kuepusha migongano mbalimbali kwenye harakati hizo.

Pamoja na uwepo wa njia nyingi za kurukia na kutua, bado chumba cha kuongozea chenye majukumu ya kuwasiliana na marubani muda wa kuruka na kutua. hao ndiyo wenye taarifa za njia zote, ipi tupu na ipi inatumika. Ndiyo hufahamu na kuwajulisha wafanye nini, kuepusha migongano kwa usalama zaidi.

Ajabu pamoja na uwepo wao bado tukio hilo lilitokea, jambo ambalo lilipelekea kuibuliwe maswali mengi. Ilikuwaje mpaka njia ile ya kurukia ndege mbili ziongozwe kwa pamoja. Moja inaruka na nyingine ilikuwa ikitua, ajabu jingine hilo na ikionekana ni uzembe wa waziwazi watu wa  chumba kile.

Mpaka kujiri tukio hilo ambalo wengi walikuwa na uhakika hakuna ambaye amepona mule. Waliyopo kwenye ndege zile mbili, moja ikiwa binafsi yenye ukubwa wa wastani na nyingine ikiwa ya mizigo iliyokuwa haina muda mrefu toka ianze kufanya kazi.

Hakika iliibua maswali kwa kila mmoja, ingewezekana vipi tukio kama hilo litokee. Ilihali kuna maendeleo makubwa ya kiteknolojia, ikiwemo uwepo wa vifaa vya namna mbalimbali za kuepusha janga kama hilo. Hakukuwa na kisingizio cha kutaja mifumo ndiyo ingeweza kuwa chanzo kikubwa. Bali ni uzembe.

Milio ya ving’ora vya magari ya zimamoto na wagonjwa nayo ikatamalaki. Watu waliyokuwa jirani na uwanja waliisikia vyema, jambo ambalo liliambatana na kufungwa kwa uwanja kwa muda. Huku abiria wengine waliyotakiwa kusafiri wakiondolewa wakati huo wanausalama wakichukua nafasi yao. Dhumuni kubwa likiwa ni kuwahi kama wataweza kuokoa watu.

Ndege ambazo hazikutua ziliongozwa kuelekea uwanjani wa Abeid Katume na KIA kwa wakatue kwa dharura. Wakati huo wakishughulika na uokoaji, sambamba na uchunguzi kuhusiana na ajali yenyewe ilivyo.

KAMA WANGESEMA UWANJANI kule kunafuka moto, basi hawakuona ndani ya ofisi za EASA kupoje toka kutokee kwa ajali ile. Basi huko ndiyo kunatokota tena ule moto wa kufulia vyuma kabisa, licha ya kutokuwepo kwa moshi wala harufu ya kuungua kitu. Pilika za vitengo mbalimbali, zilidhihirisha wazi huko ndani kumewaka hakuna hali ya utulivu.

Si hilo tu bali kuitishwa kikao kizito sana tawi la Dar es salaam, kilichohusisha watu mbalimbali waliyotakiwa kuifanya operesheni maalum. Napo kulifanya joto lishike nafasi yake, licha ya kuwa ni kipindi cha kipupwe. Watu watamani kuongeza kasi ya baridi kwenye viyoyozi kutokana na shinikizo kubwa lililokumba ofisi zao.

Operesheni maalum mbayo ilisukwa kwa miaka, ikaratibiwa miezi mpaka kuja kukamilika kwake. imekuja kuviza dakika za mwishoni kabisa, kuelekea mafanikio yake, watu wakiwa wanajiandaa kushangilia kumalizika kwake. mambo yalikuja kugeuka na kuwa kinyume chake. Juhudi na muda mwingine ambao waliupoteza matokeo ni hasara kubwa sana.

Majasusi wengi walitumwa kwenda Ulaya, wakiwa na lengo la kumnasa mtuhumiwa mkubwa wa matukio mbalimbali ya kigaidi, aliyejulikana wazi kwa kuondoa maisha ya wengi wasiyo na hatia. Pamoja na kulipua kongamano kubwa la kidini, lililokuwa likifanyika kwenye ukumbi mkubwa uliyopo Masaki. Matokeo ikawa ni vifo vya watu wengi, ikiwemo viongozi wa dini wa kimataifa kiasi  cha kujaza  shinikizo kubwa kwa serikali.

Ndiyo hapo EASA walikabidhiwa suala hilo, wakiapa kulichunguza na kuja kumleta mtuhumiwa kwenye vyombo vya kisheria. Ndiyo mwanzo wa operesheni hiyo kubwa, iliyosukwa na mpaka alipokuja kunaswa gaidi huyo, aliyejulikana ni mwenye asilia ya kitanzania. Aliyesafirishwa kwa usiri mkubwa kutoka jijini Warsaw nchini Poland, mwishowe ndege iliyombeba imekuja kuishia kugongana na nyingine iliyokuwa ikiruka.

Kikaoni ndani ya chumba cha mkutano CE alinguruma, “kama ni matusi sijawahi kutukanwa kama hii leo, suala hili halikuwa na ushirikiano wa yeyote aliye nje ya ofisi zetu. Wote ambao walihitajika kufanikisha misheni hii ndiyo walitakiwa kuijua, wapo ambao ni wenzetu ila hawajui inaendaje. Tulifanya haya yote kulinda suala hili, heshima yetu kama chombo cha usalama ibaki. Wasije wageni kuingilia mipaka yetu na kutaka kutumia nchi yetu kijasusi. Ilikuwaje ndege ile ikaenda opposite  na Royal white. Ile runway iliyoelekea ilikuwa wazi kwa ndege za umma na  si ile ambayo ilifungwa kwa ajili ya kutumiwa..... (akiwaangalia wahudhuriaji) kina nani walikuwa chumba cha kuongozea? Leo hakutakiwa kuwepo wafanyakazi wa kawaida wa TAA, waliondolewa wote kusudi vijana wafanye kazi yao kwa ufanisi. Wao ndiyo walisimamia kuongoza ndege zote toka jana”

“Mkuu hadi muda huu ninavyoongea, aliye hai miongoni mwa wasimamizi wa chumba kile ni Yeremia Kazimoto na haijulikani yupo wapi. Wenzake wote wamekutwa ni wafu na wameuawa kwa risasi.”, kijana mmojawapo alieleza hakusubiri kunyoosha mkono ateuliwe.

“(akipiga meza) find him! Apatikane, aeleze alikuwa wapi muda ambao wenzake wanashambuliwa. Ndani ya masaa mawili nahitaji majibu, muda ambao tukio linatokea alikuwa yupo eneo gani. Kikao kinavunjika, mpaka akipatikana huyo mtu”, alipomaliza kuongea wala hakusubiri  aliondoka chumba cha mkutano akiwa na hasira hasa, vijana nao waliishia kushusha pumzi kisha aliwatazamana mmoja baada ya mwingine, kabla hawajakata shauri kuondoka nao.

KUTOKANA NA KASI YA jopo la EASA waliyopo pale uwanjani, walifanikiwa kutoa miili iliyokuwa ndani ya ndege yao. Ikiwa ni hasara kubwa kwani hakukuwa na aliye hai hata mmoja. Idadi ikiwa ni kamili kama iliyotakiwa kusafirishwa kutoka Ulaya hadi Tanzania. Tena mmoja ukiwa na pingu ambazo zilijulisha watu ndiye mtuhumiwa wao aliyetakiwa kupokelewa.

Shauku ya kutaka kumwona akija kushtakiwa na kufungwa akiwa Tanzania, ndiyo ikawa imeishia hapohapo ikaja habari kuwa ni marehemu aliyetakiwa kwenda kuzikwa tu hakuna namna nyingine. Jambo ambalo liliwaumiza hasa na kuonekana hadhi yao imechezewa. Kiasi kwamba adui kufanikiwa kukita mizizi baina yao, mpaka akaja kuwahujumu.

Kibaya zaidi chumba cha kuongozea mmoja hajapatikana, akijulikana wazi alifika kama kawaida. Alikuja kuondoka baadaye kwa kutumia gari ndogo aina ya Toyota IST, ikiaminika wazi alichukua uamuzi huo baada ya kufanya mauaji. Ikiwa ni sekunde chache tu toka ndege ile iongozwe njia nyingine ya kutua.

Gari hiyo nayo ilipokuja kutafutwa kutokana na msako mkali uliyoendeshwa. Ilikuja kukutwa maeneo ya Chang’ombe ikiwa imeungua baada ya kugonga tenki la mafuta la lori. Wakaja kuambulia mwili mmoja uliyokutwa siti ya dereva pekee, ambao waliuchukua na kurudi nao kwa ajili ya uchunguzi.

Mtu pekee waliyeamini angekuwa na majibu wa sakata hilo, napo amekuja kukutwa akiwa amefariki ajalini. Jambo ambalo halikujulikana ilitokea vipi. Hata kama  barabara ya Mandela ina msongamano mkubwa magari. Uwezekano wa kughushi ajali nao upo, na ungefanyika ili watu wapoteze lengo majasusi kutimiza kazi yao.

“ULITOKA TOKA VIPI?”

“baada ya kuwamaliza wote control room niliondoka kwa njia ya dharura, wakishughulika na kishindo mimi nilienda zangu hadi Vetenari. Kule nilipokea maiti niliyokuja kuiweka kwenye kiti cha dereva, kama unavyojua hii gari ina mfumo wa kompyuta. Niliiendesha nikiwa nimepaki pale sheli, mpaka kwenye lori nililolikusudia mataa ya Chang’ombe”

“kamera za ulinzi maeneo hayo ikawaje?”

“Nilihakikisha hazifanyi kote nilipopita mpaka nikaja kufika pale, nilijua kuna majengo wamezifunga kwa ajili ya usalama wao. Zinaweza kunichukua kwa bahati mbaya”

Hayo yalikuwa ni maelezo ya kijana aliyevaa suti kaunda  ya rangi ya kijivu, aliyekuwa amekaa kwenye kochi akizungumza na mtu mzima wa makamo mwenye suti nyeupe. Akijieleza kwa kujiamini hasa, jinsi alivyoweza kufanikisha suala lake mpaka kuja kufika hapo alipo.

Wapo kwenye sebule ya kisasa yenye makochi ya gharama, sambamba na meza ya kuundwa kwa samani na kioo. Pembeni yao kukiwa na vijana wenye miili mikubwa ya kimazoezi waliyovaa suti nyeusi. Waliyosimama huku mikono yao wamefumbata vifuani mwao

Mtu huyo baada ya kuyasikiliza kwa kina zaidi, aliishia kushusha pumzi na kusikitika. Mwishowe alisema, “unavyouona ni mpango wa kiakili sana, ila kwangu mimi nakuona ni mjinga na mpumbavu kabisa”

“Bosi kwani nimefanya kosa gani?”

Alimwangalia mkononi huku akisema, “kwakuwa ni mjinga bado hadi sasa hujajua umefanya kosa gani. Hiyo saa uliyovaa umeitoa wapi”

“hii tulipewa kazini, ilikuwa imeungwa na kinasa sauti cha kazini, ila nimeitoa ndiyo maana navaa haina shida yeyote ile”, alipomaliza kuongea hivyo tu yule mtu alimtukania mama yake mzazi hapohapo. Huku akimwambia, “ninapokwambia wewe ni mpumbavu uwe unaelewa, vua hiyo saa na kisha ibamize chini kwa nguvu. Sitaki uniulize swali lolote fanya nilivyokwambia”

Ilikuwa ni amri ya ajabu, ila hakuwa na jinsi. Licha ya saa yenyewe kuonekana ni ya gharama zaidi na kupendeza. Aliishia kuivua na kufanya kama alivyoagizwa. Akaja kuivunja na matokeo kukaonekana vifaa vya ndani. Ikiwemo taa nyekundu iliyokuwa ikiwaka na kuzima, jambo ambalo lilimfanya ashtuke hasa.

“Tracking device!”

“umeelewa kwanini nilikwambia wewe ni mjinga sana. EASA nilijua kila kitu chao wanachokifanya in na out kuhusiana na operesheni ya kumsaka kaka yangu. Wewe ni mjinga yaani unaunda matukio ya kughushi ajali, bado unakuja kuivaa hiyo saa uliyopewa, ambayo ninajua hadi kiwanda walichoitoa. Umekuja hadi maskani kwangu hapa umeivaa, kama ningekuwa sijafunga vifaa vya kuzuia mionzi ya vitu vya mawasiliano. Ungekuwa umeshaniuza muda mrefu sana”

“Nimejua kosa langu Bosi, sitarudia tena”

“Hakuna ufutio wa kufuta kalamu iliyoandika hukumu ya kuua kwa mtuhumiwa mahakamani”, aliposema hivyo aliingiza mkono kwenye mfuko wa ndani wa suti akatoa bastola aliyoishia kumwelekezea. Akaendelea kumwambia, “Yeremia Kazimoto, janga kama wewe siwezi kufuga abadani. Kama kuna nafasi ya kuzaliwa tena uwe na akili na usipende kuchukua kitu fulani kisa kinakupendeza”.

Yeremia aliingiwa na mshtuko mkubwa, na hata kabla hajafungua kinywa kujieleza. Bastola ilishafanya kazi yake muda mrefu, aliishia kuegemea mgongo wa sofa. Muda huo mtu yule aliweka bastola mezani huku akisema, “pelekea samaki chakula kabla hajanichafulia sofa langu. Fikisha habari kwa sekretari wangu, mwambie nahitaji nitumie Orca 1”.

Yalikuwa ni maagizo ambayo yalitiiwa kitiifu na vijana wale wenye miili mikubwa. Waliyoishia kuondoa mwili wa Yeremia, wakimwacha akiwa mwenyewe humo ndani.

“MKUU, YEREMIA ALIFANIKIWA kutoka na gari jingine pale  airport tofauti na ambalo analitumia kila siku. Gari hilo lilienda kupata ajali na kuwaka pale makutano ya Chang’ombe. Ndani umefanikiwa kukutwa mwili mmoja ukiwa na bangili maarufu sana ya shaba anayopenda kuivaa”

Ikiwa imepita saa moja toka atoe amri, ripoti ilikuja kufikishwa ofisini kwake. alielezwa kuhusiana na kijana wao, ambaye alionekana wazi kuwasaliti na kisha kuwaua wenzake. Pia huyo ndiye chanzo cha ajali yenyewe, akiaminika alitoa taarifa ya uongo hadi rubani akapeleka ndege upande ambao siyo wenyewe.

Baada ya kusikiliza aliishia kusema, “mjinga pekee ndiye atakayeweza kuamini kama Kazimoto alifia kwenye ajali hiyo, inaonekana wazi ni ya kutengeneza. Siwezi kuiamini labda iwe ndiyo chaguo pekee lililobaki maisha mwangu. Kwangu  He is still alive, nenda idara ya Tech upesi sana mwambie nahitaji nyendo zote zake zote hadi kituo cha mwisho ni kipi”

Alipotoa agizo hilo aliishia kushika tama, muda huo kijana wake akiinuka na kuondoka humo ndani. Akili haikutulia, hakujua ashike lipi na aache lipi. Mambo yalivurugana tofauti na amtarajio yake, ikionekana wazi ndani ya shirika kulikuwa na msaliti na alihisi si huyo pekee, ingawa hakuwa na uhakika asilimia juu ya uwepo wa mwingine.

Mkono wake nao ukawa mwepesi sana kuliko hata maamuzi yake, ulishashika mkonga wa simu. Yaani hata hakujua afanye nini kwenye jambo hilo, mpka aliganda sekunde kadhaa. Ndiyo hapo akakata shauri na kubonyeza namba kisha aliweka sikioni. Alikuja kuongea, “mwambie N001 hata kama ana haja anaitoa aikatishie njiani. Namuhitaji hapa ofisini sasa hivi, likizo yake ya ugonjwa imefutwa kwani dozi yake ameshamaliza”

Alipomaliza kuongea alikuja kuushusha mkonga chini, kisha aliinuka kitini















d2d_images/chapter_title_above.png





d2d_images/chapter_title_corner_decoration_left.png





d2d_images/cover.jpg





d2d_images/chapter_title_corner_decoration_right.png





d2d_images/chapter_title_below.png





d2d_images/scene_break.png





